หุ้นยุโรปปิดลบจากแรงขายหุ้นเทคโนโลยี-เซมิคอนดัคเตอร์
ตลาดหุ้นยุโรปปิดลบเมื่อคืนนี้ (22 ก.ค.) เพราะได้รับแรงกดดันจากการร่วงลงของหุ้นกลุ่มเทคโนโลยีและกลุ่มเซมิคอนดัคเตอร์ หลังจากบริษัทแอปเปิล อิงค์ เปิดเผยยอดขาย iPhone ที่เพิ่มขึ้นน้อยกว่าการคาดการณ์ของนักวิเคราะห์ 
23 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับลง 0.6% ปิดวานนี้ (22 ก.ค.) ที่ 400.28 จุด, ดัชนี CAC-40 ตลาดหุ้นฝรั่งเศสปิดที่ 5,082.57 จุด ลดลง 24.00 จุด หรือ -0.47%, ดัชนี DAX ตลาดหุ้นเยอรมันปิดที่ 11,520.67 จุด ลดลง 84.13 จุด หรือ -0.72% และดัชนี FTSE 100 ตลาดหุ้นลอนดอนปิดที่ 6,667.34 จุด ลดลง 101.73 จุด หรือ -1.50%
นักลงทุนเทขายหุ้นที่เกี่ยวข้องกับบริษัทแอปเปิล อิงค์ หลังจากแอปเปิลเปิดเผยยอดขาย iPhone เพิ่มขึ้นเพียง 35% ในช่วงเดือนเม.ย.-มิ.ย. เมื่อเทียบกับช่วงเดียวกันของปีที่แล้ว ซึ่งต่ำกว่าการคาดการณ์ของนักวิเคราะห์ นอกจากนี้ แอปเปิลยังระบุว่ารายได้ในไตรมาสปัจจุบันจะต่ำกว่าการคาดการณ์ของตลาด โดยจะอยู่ที่ 4.9-5.1 หมื่นล้านดอลลาร์
หุ้นบริษัทจัดหาชิพให้กับบริษัทแอปเปิล อิงค์ ร่วงลง นำโดยหุ้นไดอะล็อก เซมิคอนดัคเตอร์ และหุ้นอินฟิเนียน เทคโนโลยีส์ ที่ต่างก็ร่วงลงอย่างน้อย 5.2% ส่วนหุ้นเออาร์เอ็ม โฮลดิงส์ ซึ่งเป็นผู้จัดหาเทคโนโลยีที่ใช้ใน iPhone ร่วงลง 6.6%, หุ้นเทเลนอร์ ปรับตัวลง 2.8% หลังจากบริษัทเปิดเผยผลประกอบการที่น้อยกว่าการคาดการณ์ ส่วนหุ้นทอล์คทอล์ค เทเลคอม กรุ๊ป ดิ่งลง 8.9% หลังจากบริษัทปรับลดคาดการณ์ผลประกอบการในปี 2558
หุ้นบีเอชพี บิลลิตัน ร่วงลง 5.7% ซึ่งเป็นการปรับตัวลงมากที่สุดในบรรดาหุ้นกลุ่มเหมืองแร่ หลังจากบริษัทคาดการณ์ว่า ผลผลิตปิโตรเลียม ทองแดง และถ่านหิน จะปรับตัวลดลงในปี 2559